El servei gratuït de recollida de mobles i estris pot utilitzar-se sempre amb cita prèvia
09 de agost de 2024

• Es tracta d'un servei que permet depositar mobles i estris a la porta de casa i els operaris passen a arreplegar-los en el dia indicat.

Els veïns i veïnes de l'Eliana disposen d’un servei gratuït de recollida de mobles i estris que permet la possibilitat de deixar-los a la porta de casa i els operaris passen a arreplegar-los. Es tracta d'un servei més per a facilitar el correcte depòsit i reciclatge

dels diferents materials que ja no utilitzem.

Cal recordar que és imprescindible concertar cita prèvia per a poder utilitzar aquest servei. És necessari telefonar al número de telèfon gratuït 900 100 310 per a comunicar la necessitat d'utilitzar el servei. També es posa a la disposició de la ciutadania el número de telèfon de Serveis Municipals de l'Ajuntament de l'Eliana el 962 758 030 ext. 335.

És important remarcar que no s'arrepleguen electrodomèstics o aparells elèctrics que funcionen amb motor, bateries, piles o similars. Aquests residus ha de depositar-los cada ciutadà en l'ecoparc existent al carrer de Tuéjar. Tampoc sanitaris, pises, enderrocs o similars. El pes màxim per recollida és de 50 kg i el volum màxim total, de 3x3.

Una vegada programada la recollida del moble o l'estri, hem de depositar el que volem que arrepleguen a la porta del domicili a partir de les 21.00 hores del dia anterior. Per favor, no s'han de deixar els mobles o estris al voltant dels contenidors situats en la via pública.

Per a evitar incidències es reitera la necessitat de reservar la cita programada per a poder traure els mobles i estris. “Aquest servei, molt demandat per la ciutadania, ens ajuda a continuar reciclant i depositant el que ja no utilitzem en el lloc corresponent”, ha explicat la regidora de Medi Ambient, Cristina Díaz.